पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली. डीयू के चार वर्षीय स्नातक कोर्स में सेंट्रलाइज्ड प्री-एडमिशन रजिस्ट्रेशन के पहले दिन 42860 ओएमआर फॉर्म बिके और ऑनलाइन आवेदन के लिए 34 हजार से अधिक छात्रों ने वेबसाइट पर हिट किया। पिछले पहले दिन 30 हजार दाखिला फॉर्म ही बिके थे। इसी तरह पिछले वर्ष की तुलना में इस बार तीन गुना ज्यादा छात्रों ने ऑनलाइन रजिस्ट्रेशन कराया। ऐसे में विरोधों के बीच लागू हुए नए कोर्स को छात्रों के बीच लोकप्रिय माना जा रहा है।
बुधवार को कैंपस में दाखिला रजिस्ट्रेशन के लिए छात्रों की भारी भीड़ नजर आई। आट्र्स फैकल्टी में खुले रजिस्ट्रेशन काउंटर से लेकर लाइब्रेरी तक लंबी लाइनें लगी हुई थीं। फैकल्टी गेट से आगे बढ़ते ही एक ओर डीयू प्रशासन और दूसरी ओर छात्र संगठनों की ओर से दाखिला काउंसलिंग के लिए काउंटर लगाए हुए थे।
जहां दाखिला आवेदन करने वाले छात्र फॉर्म कैसे भरना है, कोई डॉक्यूमेंट तो फॉर्म के साथ नहीं लगाना? इसकी रिसीविंग कौन देगा? क्या 85 फीसदी पर मुझे रामजस में कॉमर्स मिल जाएगा? ऐसे सवालों के जवाब काउंसलिंग कर रहे छात्रों से पूछे जा रहे थे। दाखिला प्रक्रिया में छात्रों को कोई परेशानी तो नहीं आ रही, इसकी जांच के लिए डीयू के वरिष्ठ अधिकारी भी घूम रहे थे। छात्रों को घर बैठे ऑनलाइन आवेदन करने की सलाह दी जा रही थी। लेकिन छात्रों का तर्क था कि ऑफलाइन आवेदन से हमारे पास प्रमाण तो रहेगा कि हमने रजिस्ट्रेशन करा दिया।
छात्रों को आई परेशानी
भीषण गर्मी में पीने के पानी की और न ही काउंसलिंग डेस्क पर बैठे छात्रों के लिए कोई छतरी या पर्दे की छत बनाई गई थी। आवेदन करने आए छात्रों के लिए कोई टेंट नहीं लगाया गया था, जिसकी छांव में बैठकर वह दाखिला आवेदन फॉर्म भर सकें। इसके अलावा विकलांग छात्रों के लिए कहीं कोई हेल्पडेस्क नहीं लगी हुई थी। इनके बारे में डीन स्टूडेंट वेलफेयर प्रो. जेएम खुराना ने कहा कि दाखिला रजिस्ट्रेशन के पहले दिन इतनी भारी संख्या में छात्र और उनके साथ आए अभिभावकों की उम्मीद नहीं थी। इसलिए थोड़ी परेशानी हुई। प्रशासन को इस बात का अंदेशा था कि ऑनलाइन रजिस्ट्रेशन पर गर्मी में लोग ज्यादा फोकस करेंगे। लेकिन ऐसा हुआ नहीं। जहां तक गर्मी में पेयजल और टेंट लगवाने की बात है तो फैकल्टी के अंदर छह वाटर कूलर लगे हैं और गुरुवार को पानी की ठेली भी रजिस्ट्रेशन काउंटर के सामने लगा दी जाएगी।
दाखिला रजिस्ट्रेशन पहले दिन के आंकड़े
डीयू के विभिन्न स्नातक कोर्सेज में सीटें 54000
पहले दिन आवेदन फॉर्म बिके 42860
जमा फॉर्म हुए 3724
ऑनलाइन हिट शाम सात बजे तक 34 हजार
रजिस्ट्रेशन 7385
ऑनलाइन रजिस्ट्रेशन विद फीस 2500
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva awa_Deva hin_Deva hin_Deva hin_Deva bho_Deva bho_Deva zho_Hant eng_Latn